Folketing
2000-02-24

Jeg synes, det er meget vigtigt at holde sig for øje, at den struktur, som folkeoplysningen baseres på, også må respektere selve ånden i folkeoplysningen, og det er derfor, vi synes, det er vigtigt at gøre foreningsbegrebet til det centrale, for at man også blandt de mennesker, som arbejder med folkeoplysningen, har en optagethed af det demokrati, den åbenhed, den gensidige respekt, der ligger i en foreningsdannelse, som jo selvfølgelig er et stærkere krav end kredsbegrebet. Men kredsbegrebet var jo også et krav. Så på den måde kan man sige, at der er en vis logik i det i forhold til både proces, lovforslagets ånd og så den struktur, som vi ønsker nedenunder. I forhold til spørgsmål om habilitet er det klart, at det er nogle af de ting, som må drøftes og afklares. Jeg håber, at nogle af tingene også vil blive klarere i forbindelse med behandlingen af habilitetsforslaget, som snart skal til første behandling, for det er klart, at der er sammenhæng mellem dem.